b'\n_START_ARTICLE_\nSli\xc5\xa1al sem, kako trava raste\n_START_SECTION_\nKratka obnova\n_START_PARAGRAPH_\nV prvi \xc4\x8drtici pisatelj najprej predstavi vas Pesnica pri Mariboru, kjer je pre\xc5\xbeivel svoje otro\xc5\xa1tvo in mladost. Vendar se sedaj vra\xc4\x8da z izku\xc5\xa1njami odraslega \xc4\x8dloveka. Kot prvoosebni pripovedovalec se razkriva od pred\xc5\xa1olskih dni (v \xc4\x8drticah Hotel sem prijeti \xc5\xa1e Luno in O moji prvi (pol)poroki), kot osnovno\xc5\xa1olec (v \xc4\x8drticah Nevarne politi\xc4\x8dne teme, Pogled z doma\xc4\x8dega praga ali dialektika in Dama iz \xc5\xa0anghaja) in dijak v ni\xc5\xbeji gimnaziji (v \xc4\x8drticah Oprostite, tovari\xc5\xa1 Pacek, Moj pevski talent in sestrina ljubezen, Profesor Stopar prihaja in Francijeve \xc5\xa1\xc4\x8duke) ter nenazadnje tudi kot odrasla oseba (v \xc4\x8drticah Ata in \xc4\x8debele ter Sve\xc4\x8de za \xc5\xa0empetersko gorco).\n_START_SECTION_\nPredstavitev literarnega lika\n_START_PARAGRAPH_\nPripovedovalec je v vlogi otroka, mladostnika in odrasle osebe, ki podo\xc5\xbeivlja svoje spomine in trenutke ter pi\xc5\xa1e bele\xc5\xbeko vtisov. Prav tako ima tudi vlogo pisatelja, ki o svojih spominskih utrinkih pripoveduje kriti\xc4\x8dno, z distanco. Ima odnos do sveta in svoje spomine s stali\xc5\xa1\xc4\x8da knji\xc5\xbene sedanjosti komentira. Vendar nikoli ne obsoja, moralizira ali pridiga, ravno nasprotno, ka\xc5\xbee le resni\xc4\x8dnost tega sveta, zna\xc4\x8daj ljudi in usodo \xc5\xbeivljenja ter napake, ki jih napravimo. S svojim pisanjem je predstavil socialno revno \xc5\xbeivljenje, vendar ni iz tega napravil tragi\xc4\x8dno socialno zgodbo, temve\xc4\x8d je v \xc4\x8drtici zapisal besede: A mi smo \xc5\xbeiveli lepo in sre\xc4\x8dno otro\xc5\xa1tvo!. juju!\n_START_SECTION_\nAnaliza\n_START_PARAGRAPH_\nPodobno kot pri prvi zbirki spominskih \xc4\x8drtic Hotel sem prijeti sonce iz leta 1981, v zbirki Sli\xc5\xa1al sem, kako trava raste (1990) pisatelj prav tako pripoveduje o podobah iz lastnega otro\xc5\xa1tva, vendar jih \xc5\xa1e primerja z zrelimi izku\xc5\xa1njami. Partlji\xc4\x8d je sledil zna\xc4\x8daju knji\xc5\xbeevnosti, ki sta jo pisala Ivan Cankar in Pre\xc5\xbeihov Voranc. Z radovednostjo otroka, ki raziskuje pomen \xc5\xbeivljenja je v krajih svoje mladosti in otro\xc5\xa1kih let poiskal snov za zgodbo, ki ima pomen zanj in tudi za bralce. Kot je neko\xc4\x8d \xc5\xbee hotel prijeti sonce, je tokrat hotel zgrabiti \xc5\xa1e luno. V prej\xc5\xa1nji zbirki je vso svojo pozornost namenil pripovedovanju o materini usodi, v tej zbirki \xc4\x8drtic pa je spregovoril \xc5\xa1e o o\xc4\x8detu, sestri in bratu, predvsem pa o \xc5\xbeivljenju samem._NEWLINE_\xc5\xbde v uvodnem posvetilu je razvidna povezava med preteklostjo in sedanjostjo, kjer pisatelj knjigo posve\xc4\x8da svojemu o\xc4\x8detu, ki je med njenim nastajanjem od\xc5\xa1el s tega sveta in vnukinji, ki je medtem pri\xc5\xa1la na ta svet, da bi prijela sonce ..._NEWLINE_Kljub temu da so zgodbe kratke, zdru\xc5\xbeujejo humorno duhovitost in na drugi strani tudi bridkost \xc4\x8dlove\xc5\xa1kosti, saj nekateri motivi (npr. motiv umiranja o\xc4\x8deta, o\xc4\x8detova smrt) omogo\xc4\x8dijo nostalgi\xc4\x8dnost v zgodbi. Ravno te lastnosti pa dajejo pripovedi \xc5\xbeivljenjski zna\xc4\x8daj, ki daje delu aktualnost.'